CELEX: 32017D2302
Language: mt
Date: 2017-12-12 00:00:00
Title: Deċiżjoni tal-Kunsill (PESK) 2017/2302 tat-12 ta' Diċembru 2017 li tappoġġa l-attivitajiet tal-OPCW għal assistenza fl-operazzjonijiet ta' tindif ta' dak li kien is-sit ta' ħażna tal-armi kimiċi fil-Libja, fil-qafas tal-implimentazzjoni tal-Istrateġija tal-UE kontra l-Proliferazzjoni ta' Armi ta' Qerda Massiva

13.12.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 329/49
            
         DEĊIŻJONI TAL-KUNSILL (PESK) 2017/2302
   tat-12 ta' Diċembru 2017
   li tappoġġa l-attivitajiet tal-OPCW għal assistenza fl-operazzjonijiet ta' tindif ta' dak li kien is-sit ta' ħażna tal-armi kimiċi fil-Libja, fil-qafas tal-implimentazzjoni tal-Istrateġija tal-UE kontra l-Proliferazzjoni ta' Armi ta' Qerda Massiva
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b'mod partikolari l-Artikolu 28(1) u l-Artikolu 31(1) tiegħu,
   Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
   Billi:
   
               (1)
            
            
               Fl-20 ta' Lulju 2016, il-Kunsill Eżekuttiv tal-Organizzazzjoni għall-Projbizzjoni ta' Armi Kimiċi (OPCW) adotta d-Deċiżjoni EC-M-52/DEC.1 dwar il-Qerda tal-Armi Kimiċi li Fadal tal-Libja u talab lid-Direttur Ġenerali tal-OPCW biex jassisti lil-Libja fl-iżvilupp ta' pjan modifikat għall-qerda tal-armi kimiċi ta' Kategorija 2 tal-Libja.
            
         
               (2)
            
            
               Fit-22 ta' Lulju 2016, il-Kunsill tas-Sigurtà tan-Nazzjonijiet Uniti adotta r-Riżoluzzjoni 2298, li laqgħet u approvat id-Deċiżjoni EC-M-52/DEC.1 u talbet lid-Direttur Ġenerali tal-OPCW biex jirrapporta lura għand il-Kunsill tas-Sigurtà fuq bażi regolari sakemm il-qerda tiġi kompluta u vverifikata.
            
         
               (3)
            
            
               Fis-27 ta' Lulju 2016, il-Kunsill Eżekuttiv tal-OPCW adotta d-Deċiżjoni EC-M-52/DEC.2 dwar ir-Rekwiżiti Dettaljati għall-Qerda tal-Armi Kimiċi tal-Kategorija 2 li Fadal tal-Libja.
            
         
               (4)
            
            
               Fit-12 ta' Diċembru 2003, il-Kunsill Ewropew adotta l-Istrateġija tal-UE kontra l-proliferazzjoni ta' Armi ta' Qerda Massiva (l-Istrateġija), li tissottolinja r-rwoli kruċjali tal-Konvenzjoni dwar il-Projbizzjoni tal-Iżvilupp, il-Produzzjoni, il-Ħażna u l-Użu ta' Armi Kimiċi u dwar il-Qerda tagħhom (CWC) u tal-OPCW fil-ħolqien ta' dinja ħielsa mill-armi kimiċi.
            
         
               (5)
            
            
               L-Unjoni qed timplimenta l-Istrateġija b'mod attiv, u qed timplimenta l-miżuri elenkati fil-Kapitolu III tagħha, b'mod partikolari billi tipprovdi riżorsi finanzjarji għall-appoġġ ta' proġetti speċifiċi mwettqa minn istituzzjonijiet multilaterali bħall-OPCW.
            
         
               (6)
            
            
               Fl-1 ta' Awwissu 2016, id-Direttur Ġenerali tal-OPCW ħareġ Nota li tappella għal kontribuzzjonijiet volontarji għall-fond fiduċjarju ġdid għal appoġġ għal-Libja (S/1400/2016).
            
         
               (7)
            
            
               Fid-29 ta' Settembru 2017, l-OPCW talbet lill-Unjoni Ewropea biex tikkunsidra assistenza f'waqtha b'finanzjament tat-tindif tal-faċilitajiet ta' qerda u ħżin tal-Libja.
            
         
               (8)
            
            
               L-Unjoni hija sostenitur sod u konsistenti tal-OPCW fl-implimentazzjoni tal-mandat tagħha. Id-Dikjarazzjoni tal-UE tas-7 ta' April 2017 tiddikjara li l-Unjoni ser tkompli tappoġġa l-isforzi u l-ħidma tal-OPCW.
            
         
               (9)
            
            
               L-implimentazzjoni teknika ta' din id-Deċiżjoni ser tkun fdata lill-OPCW. Il-proġetti kif appoġġati mill-Unjoni jistgħu jiġu ffinanzjati biss permezz ta' kontribuzzjonijiet volontarji lis-Segretarjat Tekniku tal-OPCW. Tali kontribuzzjonijiet mogħtija lill-Unjoni ser ikunu strumentali biex l-OPCW tkun tista' tkompli twettaq il-kompiti tagħha kif indikat fid-Deċiżjonijiet rilevanti tal-Kunsill Eżekuttiv tal-OPCW.
            
         
               (10)
            
            
               Is-superviżjoni tal-implimentazzjoni korretta tal-kontribuzzjoni finanzjarja tal-Unjoni għandha tkun fdata lill-Kummissjoni,
            
         ADOTTA DIN ID-DEĊIŻJONI:
   Artikolu 1
   1.   L-Unjoni għandha tappoġġa l-OPCW fil-qerda kompleta tal-ħażniet tal-armi kimiċi tal-Libja soġġetta għall-miżuri ta' verifika previsti fis-CWC.
   2.   Il-proġett appoġġat minn din id-Deċiżjoni għandu jikkontribwixxi għall-ispejjeż assoċjati mal-operazzjoni ta' tindif tal-OPCW f'dak li kien is-sit ta' ħażna tal-armi kimiċi f'Ruwagha fil-Libja.
   Deskrizzjoni dettaljata tal-proġett tinsab fl-Anness.
   Artikolu 2
   1.   Ir-Rappreżentant Għoli tal-Unjoni għall-Affarijiet Barranin u l-Politika ta' Sigurtà (RGħ) għandu jkun responsabbli mill-implimentazzjoni ta' din id-Deċiżjoni.
   2.   L-implimentazzjoni teknika tal-attivitajiet imsemmija fl-Artikolu 1(2) għandha tkun fdata lill-OPCW. Hija għandha twettaq dan il-kompitu taħt ir-responsabbiltà tar-RGħ. Għal dan il-għan, ir-RGħ għandu jidħol fl-arranġamenti meħtieġa mal-OPCW.
   Artikolu 3
   1.   L-ammont ta' referenza finanzjarja għall-implimentazzjoni tal-proġett imsemmi fl-Artikolu 1(2) għandu jkun ta' EUR 3 035 590,80.
   2.   L-infiq iffinanzjat mill-ammont stabbilit fil-paragrafu 1 għandu jkun amministrat f'konformità mal-proċeduri u r-regoli applikabbli għall-baġit tal-Unjoni.
   3.   Il-Kummissjoni għandha tissorvelja l-ġestjoni korretta tal-infiq imsemmi fil-paragrafu 1. Għal dan il-għan, hija għandha tikkonkludi ftehim ta' finanzjament mal-OPCW. Il-ftehim ta' finanzjament għandu jistipula li l-OPCW għandha tiżgura l-viżibbiltà tal-kontribuzzjoni tal-Unjoni, b'mod adatt skont id-daqs tagħha.
   4.   Il-Kummissjoni għandha tagħmel ħilitha biex tikkonkludi l-ftehim ta' finanzjament imsemmi fil-paragrafu 3 malajr kemm jista' jkun wara d-dħul fis-seħħ ta' din id-Deċiżjoni. Hija għandha tinforma lill-Kunsill bi kwalunkwe diffikultà f'dak il-proċess u bid-data tal-konklużjoni tal-ftehim ta' finanzjament.
   Artikolu 4
   1.   Ir-RGħ għandu jirrapporta lill-Kunsill dwar l-implimentazzjoni ta' din id-Deċiżjoni abbażi ta' rapporti regolari mħejjija mill-OPCW. Dawk ir-rapporti għandhom ikunu l-bażi għall-evalwazzjoni mill-Kunsill.
   2.   Il-Kummissjoni għandha tipprovdi lill-Kunsill informazzjoni dwar l-aspetti finanzjarji tal-implimentazzjoni tal-proġett imsemmi fl-Artikolu 1(2).
   Artikolu 5
   1.   Din id-Deċiżjoni tidħol fis-seħħ fid-data tal-adozzjoni tagħha.
   2.   Hija għandha tiskadi 20 xahar wara d-data tal-konklużjoni tal-ftehim ta' finanzjament bejn il-Kummissjoni u l-OPCW imsemmi fl-Artikolu 3(3), jew għandha tiskadi sitt xhur wara d-dħul fis-seħħ tagħha jekk dak il-ftehim ta' finanzjament ma jkunx ġie konkluż qabel dik id-data.
   
      Magħmul fi Brussell, it-12 ta' Diċembru 2017.
      
         
            Għall-Kunsill
         
         
            Il-President
         
         S. MIKSER
      
   
   
      ANNESS
      1.   Kuntest
      Fi Frar 2014, il-Libja temmet il-qerda ta' armi kimiċi ta' Kategorija 1 (CW) fil-faċilità ta' Ruwagha, provinċja ta' Al Jufra. Il-proċess ta' qerda wassal biex 24 kontenitur għat-trasport imtlew bi skart tossiku u tliet kontenituri mtlew b'soluzzjoni ta' salmura. Fl-2016, il-Libja setgħet tipproċedi bid-dikantazzjoni ta' Armi Kimiċi ta' Kategorija 2 (prekursuri), li kienu maħżuna f'45 tank li kienu qed jiddeterjoraw, f'kontenituri ġodda tal-Organizzazzjoni Internazzjonali għall-Istandardizzazzjoni (ISO). F'konformità ma' deċiżjoni tal-Kunsill Eżekuttiv tal-OPCW (EC-M-52/DEC.2, tas-27 ta' Lulju 2016), il-kontenituri ġodda tal-ISO ġew ittrasportati lejn il-Port ta' Misrata għal vjaġġ lejn il-Ġermanja biex jintremew f'faċilità speċjalizzata. Matul id-dikantazzjoni, wieħed mit-tankijiet esperjenza reazzjoni esotermika. Minħabba n-natura mhux magħrufa u l-viskożità għolja tal-materjal li baqa' fit-tank, l-awtoritajiet Ġermaniżi ma setgħux jagħtu l-kunsens li jaċċettaw it-tank għall-qerda. Il-45 tank oriġinali dikantati għadhom maħżuna fil-faċilità ta' Ruwagha. Dawn it-tankijiet jinsabu f'diversi stadji ta' tħassir, u bosta fihom fdalijiet tas-sustanzi kimiċi li għadhom mal-ħitan jew ma setgħux jiġu kompletament ippompjati. Barra minn hekk, madwar 350 tunnellata ta' effluwenti minn idroliżi ta' HD (kubrit tal-mustarda distillat) huma maħżuna wkoll fis-sit ta' Ruwagha. Huwa meqjus li numru ta' kontenituri mtlew b'massa ta' reazzjoni li fiha kimiki aċidużi u perikolużi ħafna li ma ġewx stabbilizzati. Diversi kontenituri qiegħdin inixxu u huma msadda u jeħtieġu trattament addizzjonali għal rimi xieraq.
      Fir-rapport tat-83 Sessjoni tiegħu (tal-11 ta' Novembru 2016), il-Kunsill Eżekuttiv tal-OPCW talab lis-Segretarjat Tekniku tal-OPCW biex jieħu kampjuni meta s-sitwazzjoni tas-sigurtà fil-Libja tippermetti, iżda s'issa s-sitwazzjoni tas-sigurtà għadha ma ppermettietx li dan iseħħ. It-teħid ta' kampjuni taż-żona jista' jiġi adattat għas-sitwazzjoni tas-sigurtà permezz ta' xandira diretta b'filmat.
      Fid-deċiżjoni EC-M-53/DEC.1 tiegħu, tas-26 ta' Awwissu 2016, il-Kunsill Eżekuttiv tal-OPCW - fil-paragrafu operattiv 2, fejn intlaqgħu l-kontribuzzjonijiet u l-wegħdiet finanzjarji volontarji minn diversi Stati Partijiet bħala appoġġ għall-operazzjonijiet ta' qerda - irrikonoxxa li l-Unjoni Ewropea, b'approvazzjoni pendenti fi ħdan l-Unjoni, innotifikat lis-Segretarjat Tekniku bl-intenzjoni tagħha li tipprovdi finanzjament għall-qerda tal-kumplament tat-tankijiet dikantati u t-tindif ambjentali f'Ruwagha. L-attenzjoni tal-Unjoni għal din il-kwistjoni importanti ser tippermetti lil-Libja teħles kompletament mill-programmi tal-armi kimiċi tal-imgħoddi b'mod xieraq għall-ambjent, u b'hekk jiġi enfasizzat il-kontribut tal-Unjoni fir-reġjun kemm b'effetti fil-qasir kif ukoll fit-tul.
      2.   Objettivi Ġenerali
      L-objettiv ġenerali tal-Azzjoni huwa li tikkontribwixxi għat-tneħħija u l-qerda totali tal-ħażniet tal-armi kimiċi fil-Libja.
      L-objettivi speċifiċi huma dawn li ġejjin:
      
                  —
               
               
                  it-tlestija tal-operazzjonijiet ta' tindif f'dak li kien is-sit ta' ħażna tal-armi kimiċi f'Ruwagha (provinċja ta' Al Jufra), b'mod konformi mal-ambjent, soġġett għall-miżuri ta' verifika previsti fil-Konvenzjoni dwar l-Armi Kimiċi (CWC);
               
            
                  —
               
               
                  iż-żieda fil-kapaċità tal-Awtorità Nazzjonali Libjana (LNA), kif iddeżinjata skont l-Artikolu VII(4) tas-CWC, u ta' dawk involuti fil-qerda, id-dekontaminazzjoni u r-rimi ta' materjali kimiċi fil-Libja.
               
            
                  —
               
               
                  it-taħriġ ta' dawk involuti f'dawn l-isforzi ta' ġbir, reġistrazzjoni, u trasport ta' kampjuni tal-ħamrija madwar iż-żona ta' tankijiet ta' Ruwagha u fiha f'konformità mal-istandards tal-OPCW, bl-użu ta' xandiriet diretti b'filmat u kameras ssiġillati tal-OPCW, għal konformità mar-rapport tat-Tlieta u Tmenin Sessjoni tal-Kunsill Eżekuttiv.
               
            3.   Deskrizzjoni tal-attivitajiet
      Is-Segretarjat Tekniku tal-OPCW ser jipprovdi assistenza lill-Awtorità Nazzjonali Libjana, li ser ikollha r-responsabbiltà aħħarija għat-tlestija sħiħa tal-operazzjonijiet ta' tindif.
      Is-Segretarjat Tekniku tal-OPCW ser jistabbilixxi Ftehim ta' Kontribuzzjoni mal-Uffiċċju tan-Nazzjonijiet Uniti għas-Servizzi tal-Proġetti (UNOPS) għall-ingaġġ ta' kumpanija Libjana ta' esperti li timplimenta l-proġett u jingħata ħlas lill-kumpanija Libjana. L-OPCW, fi sħubija mal-Awtorità Nazzjonali Libjana, ser tissorvelja u tivvalida l-ħidma li tkun qiegħda ssir.
      Attività 1: Laqgħat ta' koordinazzjoni bejn is-Segretarjat Tekniku tal-OPCW, l-Awtorità Nazzjonali Libjana, il-Konsulenti u l-Esperti kif ukoll żjarat tekniċi
      L-attivitajiet ippjanati huma kif ġej:
      
                  —
               
               
                  Laqgħat ta' konsultazzjoni teknika bejn is-Segretarjat Tekniku tal-OPCW, rappreżentanti Libjani, u l-konsulent tekniku tal-proġetti għall-Awtorità Nazzjonali Libjana. Minħabba restrizzjonijiet ta' sigurtà, il-laqgħat ser isiru fit-Tuneżija;
               
            
                  —
               
               
                  Żjarat minn rappreżentanti tal-UNOPS u l-Libja lill-kumpaniji tal-manifattura, it-trasport, il-bejgħ u s-servizzi.
               
            Skeda: matul iż-żmien tal-proġett.
      Attività 2: Ikkuntrattar ta' Servizzi
      L-attivitajiet ippjanati huma kif ġej:
      
                  —
               
               
                  Ingaġġ ta' konsulent tekniku għall-Awtorità Nazzjonali Libjana;
               
            
                  —
               
               
                  Ikkuntrattar ma' kumpanija tal-inġinerija għad-disinn ta' laguna għall-evaporazzjoni;
               
            
                  —
               
               
                  Ikkuntrattar ta' persunal lokali għal attivitajiet ta' tindif;
               
            
                  —
               
               
                  Tagħmir ta' komunikazzjoni li jappoġġa xandiriet diretti b'filmat għat-teħid ta' kampjuni.
               
            Skeda: Xahar 1 sa 6 tal-proġett.
      Attività 3: Taħriġ Tekniku u dwar it-Teħid ta' Kampjuni għall-Awtorità Nazzjonali Libjana
      L-attivitajiet ippjanati huma kif ġej:
      
                  —
               
               
                  Taħriġ ta' rappreżentanti Libjani minn timijiet tat-taħriġ tal-ispetturi tal-OPCW dwar il-ġbir ta' kampjuni, l-issiġillar u l-katina tal-kustodja;
               
            
                  —
               
               
                  L-istabbiliment u t-taħriġ ta' rappreżentanti Libjani dwar xandiriet b'kamera u xandiriet diretti b'filmat f'Tuneż. Taħriġ fil-post ma jistax isir minħabba nuqqas ta' appoġġ mid-Dipartiment tan-Nazzjonijiet Uniti għas-Sikurezza u s-Sigurtà kif ukoll spejjeż għolja ta' assigurazzjoni għal individwi kkuntrattati f'żona ta' periklu.
               
            
                  —
               
               
                  Teħid ta' kampjuni mir-rappreżentanti Libjani mħarrġa.
               
            Skeda: Xahar 1 sa 3 tal-proġett.
      Attività 4: Kiri u akkwist ta' tagħmir u materjali, inkluż l-ispejjeż ta' sostituzzjoni, manutenzjoni u tiswija
      Il-kiri u l-akkwist ta' tagħmir b'appoġġ tal-bini ta' laguni għall-evaporazzjoni. Ser isir kull sforz biex kemm jista' jkun it-tagħmir jinkera, aktar milli jinxtara; madankollu xi tagħmir ser jitqies bħala kontaminat u li ma jistax jiġi ritornat. Għaldaqstant, fi tmiem tal-proġett, it-titolu ta' dak it-tagħmir ser jaqa' għand l-Awtorità Nazzjonali Libjana, li ser iżżomm it-tagħmir. Il-kimiki għall-proċess tan-newtralizzazzjoni kif ukoll il-pajpijiet u t-tubi jkunu parti mill-oġġetti konsumabbli tal-proġett. It-tagħmir kollu meħtieġ għall-kostruzzjoni prinċipali; pereżempju l-krejnijiet, il-buldowżers, il-forklifts, ser jinkrew.
      L-akkwist u l-kiri ta' tagħmir u materjal mill-kumpaniji Libjani ser jitmexxew mill-UNOPS. Madankollu, xi elementi, dipendenti fuq l-espedjenza u l-ispejjeż, jistgħu jiġu akkwistati mill-OPCW.
      Skeda: tul il-proġett kollu, kif u meta t-tagħmir u s-servizzi jkunu meħtieġa.
      Attività 5: Akkwist ta' Tagħmir protettiv u sistemi ta' detezzjoni kif ukoll provvisti u appoġġ mediku
      Tagħmir Protettiv tal-Persunal (PPE) huwa meħtieġ għall-użu madwar sustanzi kimiċi perikolużi. Huwa mistenni li l-PPE kollu jkun ikkontaminat u jrid jinqered fil-pajjiż. Tagħmir mhux użat jsir il-propjetà tal-Awtorità Nazzjonali Libjana għall-Konvenzjoni dwar l-Armi Kimiċi.
      L-akkwist tat-tagħmir u l-materjali ser jiġi speċifikat bejn l-OPCW u l-UNOPS.
      Skeda: matul iż-żmien tal-proġett.
      Attività 6: Implimentazzjoni tal-Proġett
      Is-Segretarjat Tekniku tal-OPCW ser jipprovdi sorveljanza tal-ġestjoni tal-programm; dan sabiex jiġu inklużi l-iżvilupp ta' stadji importanti, rieżamijiet interni, is-sorveljanza ta' ftehimiet kuntrattwali, u l-ġestjoni finanzjarja. Il-fondi mhux ser jiġu rilaxxati mill-UNOPS lill-kumpaniji Libjani sakemm l-Awtorità Nazzjonali Libjan tikkonferma bil-miktub lill-maniġer tal-programm tal-OPCW li x-xogħol tlesta għas-sodisfazzjoni tagħha. L-attivitajiet antiċipati jinkludu:
      
                  —
               
               
                  L-akkwist ta' servizzi esterni jew il-Ftehim dwar Servizzi Speċjali għal assistenza teknika fl-implimentazzjoni tal-proġett.
               
            
                  —
               
               
                  Il-ħlas ta' tariffi tal-ġestjoni għall-akkwist u s-servizzi kontraenti mwettqa mill-Uffiċċju tas-Servizzi tal-Proġetti tan-Nazzjonijiet Uniti.
               
            Skeda: matul iż-żmien tal-proġett
      4.   Pjan ta' Azzjoni Indikattiv
      L-attivitajiet li ser jiġu implimentati f'din l-Azzjoni ser jikkonsisti minn fażi preparatorja segwita minn tliet fażijiet operattivi.
      Fażi Preparatorja:
      Ser isir ingaġġ ta' kumpanija ta' esperti biex din tipprovdi taħriġ lill-Awtorità Nazzjonali Libjana dwar it-teħid ta' kampjuni u tagħti appoġġ matul il-perijodu kollu tal-proġett. Ftehim ta' Kontribuzzjoni ser jiġi stabbilit bejn l-OPCW u l-UNOPS dwar il-kiri ta' kumpaniji lokali għat-tfassil ta' laguna għall-evaporazzjoni, l-għoti ta' appoġġ ta' emerġenza medika, l-akkwist u l-kiri tal-prodotti meħtieġa u t-twettiq tax-xogħol ta' tindif.
      Fażi 1:
      Ser jittieħdu kampjuni tal-ħamrija madwar il-kontenituri li qiegħdin inixxu b'monitoraġġ li fih filmati diretti. Dan ser jinkludi xandira diretta lejn iċ-ċentru ta' operazzjonijiet biex l-ispetturi tal-OPCW jissorveljaw il-ġbir ta' kampjuni u l-imballaġġ. Il-kontenituri li preċedentement ġew dikantati qabel it-trasport bil-baħar tas-sustanzi kimiċi ser jitlaħalħu b'dekontaminanti u bl-ilma, segwit bi trasport bil-baħar tal-kontenituri vojta lejn funditur għall-qerda. L-ilma tat-tlaħliħ ser jinġabar f'kontenituri diġà disponibbli fis-sit waqt l-istennija tal-kostruzzjoni tal-laguna għall-evaporazzjoni.
      Fażi 2:
      Żewġ laguni għall-evaporazzjoni ser jiġu ddisinjati u mibnija biex jirċievu l-materjal miġbur mill-Fażi 1 u l-kontenut newtralizzat minn qabel tat-Tank 24 għall-evaporazzjoni naturali tal-ilma u d-dfin fl-art ta' mluħ mhux perikolużi. It-tankijiet użati għan-newtralizzazzjoni tal-kontenut tal-24 tank ikkontaminat ser jiġu ttrasportati lejn funditur għall-qerda.
      Fażi 3:
      Madwar 350 tunnellata ta' effluwent minn idroliżi ta' HD (kubrit tal-mustarda distillat) attwalment maħżuna fis-sit ta' Ruwagha ser jiġu analizzati u ttrattati, kif meħtieġ, u wara ppompjati fil-laguni għal newtralizzazzjoni, stabbilizzazzjoni, evaporazzjoni u dfin fl-art.
      5.   Riżultati mistennija
      Ir-riżultati mistennija tal-Azzjoni huma kif ġej:
      
                  —
               
               
                  Tlestija tal-eliminazzjoni tal-programm tal-armi kimiċi Libjan;
               
            
                  —
               
               
                  Twettiq ta' tindifa sħiħa ta' dik li kienet il-faċilità għall-ħżin ta' armi kimiċi f'Ruwagha, il-Libja, inkluż permezz tal-qerda sħiħa tal-45 kontenitur dikantat li tinkludi esportazzjoni lejn funditur u l-istabbilizzazzjoni u l-qerda ta' 350 tunnellata ta' effluwent HD;
               
            
                  —
               
               
                  Twettiq ta' taħriġ tekniku u dwar il-kampjuni lill-Awtorità Nazzjonali CWC Libjana;
               
            
                  —
               
               
                  Tlestija, taħt id-direzzjoni tal-OPCW, tat-teħid ta' kampjuni u t-trasport tal-ħamrija madwar il-kontenituri li qiegħdin inixxu.
               
            6.   Tul ta' żmien stmat
      It-tul ta' żmien tal-proġett huwa previst għal 20 xahar.
      7.   Viżibbiltà tal-Unjoni
      Viżibbiltà tal-Fondi tal-UE f'avvenimenti jew laqgħat tal-OPCW: l-għajnuna finanzjarja tal-Unjoni Ewropea ser tiġi rikonoxxuta f'rapporti tad-Direttur Ġenerali tal-OPCW u tal-Kunsill Eżekuttiv li jirreferu għall-attivitajiet fil-Libja. Ser tidher bandiera tal-UE fuq id-dokumentazzjoni kollha tal-proġetti.
      Viżibbiltà tal-Fondi tal-UE fuq it-tagħmir: l-OPCW ser titlob lill-Awtorità Nazzjonali Libjana sabiex turi rikonoxximent xieraq fuq it-tagħmir kollu mixtri bil-fondi tal-UE li mhuwiex konsumabbli, inkluż il-wiri tal-logo tal-UE. L-OPCW ser titlob ukoll lill-UNOPS biex japplika tali dispożizzjonijiet rigward il-viżibilità tal-appoġġ finanzjarju tal-Unjoni Ewropea. Fejn tali wiri jista' jipperikola l-privileġġi u l-immunitajiet tal-OPCW jew is-sigurtà tal-persunal tal-Organizzazzjoni jew tal-benefiċjarji aħħarija, ser isiru arranġamenti alternattivi xierqa.
      8.   Kumitat ta' Tmexxija
      Il-Kumitat ta' Tmexxija għal dan il-proġett ser ikun magħmul minn rappreżentanti tas-SEAE u l-OPCW. Il-Kumitat ta' Tmexxija ser jirrieżamina l-implimentazzjoni ta' din id-Deċiżjoni regolarment, tal-anqas darba kull sitt xhur, inkluż permezz tal-użu ta' mezzi elettroniċi ta' komunikazzjoni.
      9.   Rappurtar
      L-OPCW ser tipprovdi rapport ta' progress narrattiv kull sitt xhur għar-rieżami tal-progress lejn it-twettiq tar-riżultati tal-proġetti. L-OPCW ser tippreżenta rapport narrattiv u finanzjarju finali fi żmien sitt xhur mit-tmiem tal-perijodu ta' implimentazzjoni.